Suvestinė redakcija nuo 2023-06-09 iki 2024-12-31

Sprendimas paskelbtas: TAR 2021-05-06, i. k. 2021-10045

ŠIAULIŲ MIESTO SAVIVALDYBĖS TARYBA

SPRENDIMAS

DĖL LĖŠŲ, SKIRTŲ ŠIAULIŲ MIESTO SAVIVALDYBĖS VERSLO SUBJEKTŲ MOKYMO IR JAUNIMO VERSLUMO SKATINIMO PROGRAMOMS ĮGYVENDINTI, SKYRIMO IR NAUDOJIMO TVARKOS APRAŠO PATVIRTINIMO

2021 m. gegužės 6 d. Nr. T-167

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 22 ir 38 punktais, 16 straipsnio 4 dalimi, Lietuvos Respublikos smulkiojo ir vidutinio verslo plėtros įstatymo 5 straipsnio 1 dalimi, 7 straipsniu, įgyvendindama 2015–2024 metų Šiaulių miesto strateginį plėtros planą, patvirtintą Šiaulių miesto savivaldybės tarybos 2016 m. rugpjūčio 25 d. sprendimu Nr. T-325 „Dėl 2015–2024 metų Šiaulių miesto strateginio plėtros plano patvirtinimo“, Šiaulių miesto savivaldybės 2020–2022 m. strateginio veiklos plano, patvirtinto Šiaulių miesto savivaldybės tarybos 2020 m. vasario 6 d. sprendimu Nr. T-1 „Dėl Šiaulių miesto savivaldybės 2020–2022 metų strateginio veiklos plano patvirtinimo“, Miesto ekonominės plėtros programos (Nr. 05) 01 tikslą „Optimizuoti verslo koordinavimo sistemą“, Šiaulių miesto savivaldybės taryba nusprendžia:

1. Patvirtinti Lėšų, skirtų Šiaulių miesto savivaldybės verslo subjektų mokymo ir jaunimo verslumo skatinimo priemonėms įgyvendinti, skyrimo ir naudojimo tvarkos aprašą (pridedama).

2. Įpareigoti Šiaulių miesto savivaldybės administracijos direktorių patvirtinti Šiaulių miesto savivaldybės verslo subjektų mokymo ir jaunimo verslumo skatinimo priemonėms įgyvendinti reikalingų dokumentų formas ir reikalingus teisės aktus.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2021 m. gegužės 6 d. sprendimu Nr. T-167

(Šiaulių miesto savivaldybės tarybos

2023 m. birželio 8 d. sprendimo Nr. T-258

redakcija)

LĖŠŲ, SKIRTŲ ŠIAULIŲ MIESTO SAVIVALDYBĖS VERSLO SUBJEKTŲ MOKYMO IR JAUNIMO VERSLUMO SKATINIMO PROGRAMOMS ĮGYVENDINTI, SKYRIMO IR NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Lėšų, skirtų Šiaulių miesto savivaldybės verslo subjektų mokymo ir jaunimo verslumo skatinimo programoms (toliau – Programos) įgyvendinti, skyrimo ir naudojimo tvarkos aprašas (toliau – Aprašas) reglamentuoja Šiaulių miesto savivaldybės biudžeto (toliau – savivaldybės biudžetas) lėšų, skirtų Šiaulių miesto savivaldybės verslo subjektams mokyti, informuoti, konsultuoti ir jaunimo verslumui skatinti skyrimo ir naudojimo tvarką, Programų priemonių prioritetines kryptis ir atsakomybę už tinkamą lėšų panaudojimą.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos smulkiojo ir vidutinio verslo plėtros įstatymu, 2015–2024 metų Šiaulių miesto strateginiu plėtros planu, Šiaulių miesto savivaldybės 2023–2025 metų strateginiu veiklos planu, kitais norminiais teisės aktais.

3. Programų finansavimo tikslas – remti ir skatinti verslumą Šiaulių miesto savivaldybėje.

4. Programos įgyvendinamos pagal patvirtintą priemonių planą. Einamųjų metų priemonių planą tvirtina Šiaulių miesto savivaldybės (toliau – Savivaldybė) meras.

5. Programų vykdytojai, kuriems bus skiriamos lėšos, atrenkami konkurso būdu. Konkurso programų priemonių vykdytojams atrinkti (toliau – Konkursas) nuostatus, Konkurso vykdymo komisiją ir Konkurso laimėtojus tvirtina Savivaldybės meras savo potvarkiu. Vienas Konkursą laimėjęs Programos vykdytojas gali vykdyti abi programas.

6. Programų priemonių plano projektą rengia, konkursus Programų vykdytojams atrinkti organizuoja ir skelbia Savivaldybės interneto svetainėje Savivaldybės administracijos Ekonomikos ir investicijų skyrius (toliau – Ekonomikos ir investicijų skyrius).

II SKYRIUS

PROGRAMŲ PRIEMONIŲ PRIORITETINĖS KRYPTYS

7. Programų priemonių prioritetinės kryptys atitinka Lietuvos Respublikos smulkiojo ir vidutinio verslo plėtros įstatyme numatytas smulkiajam ir vidutiniam verslui teikiamas administracines ir viešąsias paslaugas:

7.1. informavimas, konsultavimas verslo pradžios, verslo plėtros ir kitais verslui aktualiais klausimais;

7.2. mokymo, kvalifikacijos kėlimo ar perkvalifikavimo, metodinių paslaugų teikimas smulkiojo ir vidutinio verslo subjektams ir (arba) verslą pradėti ketinantiems fiziniams asmenims.

8. Vykdant Programų priemones, turi būti įgyvendinamos šios veiklos rūšys:

8.1. konsultuojami asmenys;

8.2. rengiami mokymai;

8.3. organizuojami verslo sklaidos renginiai;

8.4. kaip konsultavimo rezultatas įsteigiamos naujos įmonės.

III SKYRIUS

LĖŠŲ SKYRIMO IR NAUDOJIMO TVARKA

9. Lėšos Programoms įgyvendinti kiekvienais metais numatomos savivaldybės biudžete ir skiriamos iš Miesto ekonominės plėtros programos.

10. Programas įgyvendinti gali vykdytojai, kurie:

10.1. vykdo veiklą Šiaulių miesto savivaldybės teritorijoje;

10.2. turi Programoms įgyvendinti pritaikytas (nuosavas, nuomojamas ar panaudos būdu naudojamas) patalpas, kuriose telpa 50 ir daugiau asmenų, įrangą, technines, organizacines ir kitas reikalingas priemones;

10.3. turi specialistų, sukaupusių ne mažesnę kaip 10 metų konsultavimo verslo pradžios ir kitais klausimais patirtį, per pastaruosius 3 metus suteikusių konsultacijų ne mažiau kaip 240-čiai asmenų.

11. Savivaldybės administracija, atstovaujama Savivaldybės administracijos direktoriaus, su Konkursą laimėjusiais Programų vykdytojais sudaro Programoms įgyvendinti skirtų savivaldybės biudžeto lėšų naudojimo sutartį (toliau – Sutartis), kurios formą tvirtina Savivaldybės meras savo potvarkiu.

12. Lėšos gali būti skiriamos šioms Programoms vykdyti reikalingoms išlaidų rūšims:

12.1. prekėms ir paslaugoms, tiesiogiai susijusioms su Programų įgyvendinimu, įsigyti;

12.2. darbo užmokesčiui ir socialinio draudimo įmokoms darbuotojams, tiesiogiai susijusiems su Programų įgyvendinimu;

12.3. atsiskaitymams už patalpų komunalines, ryšių paslaugas, suteiktas vykdant Programas;

12.4. transporto paslaugų, degalų, transporto priemonių eksploatavimo išlaidoms padengti, kai išlaidos susijusios su Programų vykdymu;

12.5. maitinimo ir apgyvendinimo paslaugų išlaidoms padengti;

12.6. kitoms su Programų įgyvendinimu susijusioms išlaidoms.

13. Lėšos negali būti skiriamos ar naudojamos:

13.1. baldams, transporto priemonėms įsigyti;

13.2. įsiskolinimams padengti ar investicijų projektams finansuoti;

13.3. ilgalaikei patalpų nuomai ar išperkamajai nuomai, remontui, rekonstrukcijai ir statybai;

13.4. kitoms su Programų įgyvendinimu nesusijusioms išlaidoms.

14. Lėšas Programų vykdytojams Savivaldybės administracija perveda pagal pasirašytą Sutartį.

15. Programų vykdytojai skirtas lėšas gali naudoti tik Sutartyje nurodytiems tikslams įgyvendinti ir tik pagal tikslinį lėšų paskirstymą.

16. Skirtos lėšos negali būti naudojamos kitoms Programoms įgyvendinti.

17. Programų vykdytojai už Programų įgyvendinimą ir skirtų lėšų panaudojimą atsiskaito Sutartyje nustatyta tvarka.

IV SKYRIUS

ATSAKOMYBĖ IR GINČŲ SPRENDIMO TVARKA

18. Programų vykdytojai atsako už Programų įgyvendinimą ir tikslinį lėšų panaudojimą.

19. Programų vykdytojai teikia Savivaldybės administracijos padaliniams prašomą informaciją apie Programų vykdymą ir skirtų lėšų panaudojimą.

20. Programų vykdytojai, pateikę klaidingą informaciją apie Programų vykdymą ar ne pagal paskirtį panaudoję skirtas lėšas, atsako Sutartyje ir Lietuvos Respublikos teisės aktuose (toliau – teisės aktai) nustatyta tvarka.

21. Programų įgyvendinimą užtikrina ir kontrolę vykdo Ekonomikos ir investicijų skyrius. Kaip Programų vykdytojai laikosi Sutartyje prisiimtų įsipareigojimų, turi teisę kontroliuoti ir Šiaulių miesto savivaldybės kontrolieriaus tarnyba.

22. Programų lėšų naudojimo finansinė ir veiklos kontrolė atliekama Lietuvos Respublikos įstatymų ir kitų teisės aktų nustatyta tvarka, Sutartyje numatytais terminais ir sąlygomis.

23. Visi kilę klausimai ar ginčai sprendžiami teisės aktų nustatyta tvarka.

V SKYRIUS

BAIGIAMOSIOS NUOSTATOS

24. Aprašas gali būti keičiamas, pripažįstamas netekusiu galios ar sustabdomas jo galiojimas Savivaldybės tarybos sprendimu.

25. Tai, kas nereglamentuota Apraše, sprendžiama taip, kaip numatyta teisės aktuose.

Priedo pakeitimai:

Nr. T-258, 2023-06-08, paskelbta TAR 2023-06-08, i. k. 2023-11444

Pakeitimai:

1.

Šiaulių miesto savivaldybės taryba, Sprendimas

Nr. T-258, 2023-06-08, paskelbta TAR 2023-06-08, i. k. 2023-11444

Dėl Šiaulių miesto savivaldybės tarybos 2021 m. gegužės 6 d. sprendimo Nr. T-167 „Dėl Lėšų, skirtų Šiaulių miesto savivaldybės verslo subjektų mokymo ir jaunimo verslumo skatinimo programoms įgyvendinti, skyrimo ir naudojimo tvarkos aprašo patvirtinimo“ pakeitimo